I to år har Nibe Festival været forhindret i at blive afholdt som normalt på grund af coronanedlukningen. Men personalet har ikke ligget på den lade side under nedlukningen. Tiden er blevet brugt på at udvikle et nyt campingområde til festivalens gæster. -	Vi vil gerne se langt ind i fremtiden. Vi har været presset på vores campingområder. De har generelt trængt til en kærlig hånd. Det her er et skridt ind i en ny tid, hvor vi ikke bare udvikler festivalen, men også udvikler campingområderne omkring festivalen, siger Peter Møller Madsen, der er festivalleder på Nibe Festival. Fremover kommer campingområderne til at hedde Camp Vest og Camp Øst, og der bliver både områder for dem, der vil feste igennem hele natten og områder for dem, der foretrækker nattero og en ren teltplads: -	Vi ønsker at lave camping for alle temperamenter. Vi har Rød Camp, hvor efterskoleelever kan reservere plads til deres lejr og Gul Camp, hvor der er masser af knald på. Derudover har vi Grøn Camp, hvor der er mere ro, og folk rydder op efter sig selv, og så har vi Camp Karma, der er mere luksuriøst, siger Peter Møller Madsen. Ny scene åbner Det nye campingområde kommer til at ligge cirka 500 meter fra festivalpladsen, og der vil gå en sti gennem skoven fra campingområde til festivalplads. Derudover kommer området til at have flere madboder samt en ny scene, der får navnet Grøn Scene. Nibe Festival har også udviklet et aktivitetsområde, der har navnet Chill og Champ, som kommer til at ligge i det nye campingområde. -	Det er et kæmpe løft til festivalen, siger Peter Møller Madsen fra Nibe Festival. Han glæder sig til sommeren, som for første gang i to år ikke ser ud til at blive påvirket af corona: -	Det bliver en sommer med masser af glæde og masser af fællesskab. Det er det, vi har manglet så meget under nedlukningen. Festivalleder Peter Møller Madsen fortæller om navnene på Grøn Scene:

Referat:
- Det er et kæmpe løft til festivalen, siger festivalleder om Nibe Festivals nye campingområde, der åbner til sommer.